Wes-Kaap tot rampgebied verklaarStand van Wes-Kaapse damme (8 Mei 2017) Foto: Departement van water en sanitasie Helen Zille, premier van die Wes-Kaap, het die provinsie tot ŉ rampgebied verklaar te midde van die ergste droogte die afgelope eeu. Volgens Zille sal dié stap steun bied aan die Wes-Kaapse rampbestuur se strategie om te verseker dat krane in die provinsie nie droog loop nie. Die verklaring tot rampgebied sal vandeesweek in die Staatskoerant verskyn nadat dit reeds verlede week deur Zille onderteken is. Die ramp sal geklassifiseer word vir ŉ tydperk van drie maande wat verleng kan word indien nodig. Volgens Zille stel die Wet op Rampbestuur die provinsiale regering in staat om tydens ŉ rampklassifikasie sleuteldiensleweringspunte te beskerm deur addisionele befondsing. Die strategie, genaamd projek “Avoiding Day Zero”, fokus op aanvraagbestuur, berging tydens die wintermaande en grondwaterbestuur. Zille het gesê die nasionale tesourie en die departement van water en sanitasie sal genader word indien daar verdere bystand nodig is. Intussen sal daar onmiddellik ingrypings wees in die vorm van die sink van boorgate by hospitale in die metro, tenders vir die bou van ontsoutingsaanlegte by Koeberg, die aanstel van grondwaterspesialiste in elke distrik en die assessering van waterbeperkings in die onderskeie munisipaliteite. “Ons wil graag die publiek gerusstel dat die verklaring tot rampgebied geen rede tot paniek is nie. Dit gee die provinsie net meer mag om in te gryp,” het Zille gesê. “Ons doen ŉ beroep op alle inwoners om steeds voort te gaan om water te spaar.”